OBH 6351/1998.
Az állampolgári jogok országgyűlési biztosa általános helyettesének jelentése
Előadó: Dr. Garamvári Miklós

Az eljárás megindulása

A "Beszterczey " Alapfokú Művészeti Magániskola fenntartója (a továbbiakban: fenntartó) panasszal fordult az állampolgári jogok országgyűlési biztosához. Beadványában azt sérelmezte, hogy az állami normatíva folyósítására vonatkozó igényét a Szabolcs-Szatmár-Bereg Megyei Közigazgatási Hivatal (a továbbiakban: közigazgatási hivatal) nem teljesítette.

Az ügyben a vizsgálatot 1998. december 5-én megindítottam.

A vizsgálat megindításával egyidejűleg megkerestem Szabolcs-Szatmár-Bereg Megye Közgyűlése főjegyzőjét, Szabolcs-Szatmár-Bereg Megye Közigazgatási Hivatalának vezetőjét, valamint a B.A.Z Megye Közigazgatási Hivatalt tekintettel arra, hogy a rendelkezésemre bocsátott információk alkotmányos jogokkal összefüggő visszásság fennállására engedtek következtetni.

A vizsgálat megállapításai

A rendelkezésemre álló iratok alapján megállapítottam, hogy a fenntartó 1998. június 10-én, a közoktatásról szóló 1993. évi LXXIX. törvény (a továbbiakban: Köot.) felhatalmazása alapján 
Nyíregyháza, Szarvas u. 62. szám alatti székhellyel oktatási intézményt alapított. Az iskola a székhelyintézményen túl tíz nyíregyházi, nyírteleki és nagykállói telephellyel rendelkezik  

Az alapfokú művészetoktatási intézmény alaptevékenysége a színművészeti, bábművészeti, táncművészeti, valamint a képző-és iparművészeti tevékenységeket öleli át.
 
Az intézmény működési engedélyét Nyíregyháza MJ Város jegyzője 1998. augusztus 3-án adta ki. Nagykálló Város jegyzője 1998. 1998. augusztus 26-án, Nyírtelek Község jegyzője pedig 1998. augusztus 3-án engedélyezte a tagintézmények működését. Valamennyi kiadott határozat 1998. szeptember 1-i kezdő időpontra vonatkozott.

A Magyar Köztársaság 1998. évi költségvetéséről szóló 1997. évi CXLVI. törvény (a továbbiakban: költségvetési tv.)  30. § (1) a pontja értelmében a közoktatási feladatokat ellátó nem állami intézmények fenntartóit az e törvény 3. és 8. számú mellékletében megállapított, a helyi önkormányzatok normatív állami hozzájárulásával azonos jogcímeken és feltételek mellett, azonos összegű normatív állami hozzájárulás illeti meg. A 30. § (2) bekezdése szerint a közoktatási feladatok ellátásához biztosított normatív állami hozzájárulást a fenntartó székhelye szerinti illetékes közigazgatási hivataltól kell igényelni. A finanszírozás havi ütemezésben történik.

A fenntartó 1998. augusztus 3-án, a költségvetési tv. 30. § (1)-(2) bekezdéseire, valamint a Köot. 3. § (6) bekezdésére hivatkozva, amely szerint az állam a nem állami, nem helyi önkormányzati közoktatási intézmény fenntartója részére a feladatellátáshoz az éves költségvetési törvényben megállapított mértékű költségvetési támogatást nyújt, a kiadott működési engedélyek birtokában normatív támogatás folyósítását kérte a közigazgatási hivataltól.

A közigazgatási hivatal a rendelkezésére álló határidőn belül egyrészt a kérelem alaki feltételeinek hiánya miatt hiánypótlásra kötelezte a fenntartót, másrészt - tekintettel arra, hogy a Köot.- ban szabályozott engedélyezési eljárás nem ad útmutatást arra vonatkozóan, hogy a jegyző, illetve a főjegyző működési engedélyt kiadó határozatának megalapozottságát, törvényességét ki jogosult ellenőrizni - állásfoglalás érdekében megkereste az oktatási miniszter. 

Az oktatási miniszter válaszában tájékoztatást adott arról, hogy a kérdéses feladatellátással kapcsolatos szabályokat a közoktatásról szóló 1993. évi LXXIX. törvény végrehajtásáról rendelkező 20/1997. (II. 13.) kormányrendelet rögzíti. A rendelet 17. §. (7) bekezdése szerint a közigazgatási hivatal - a megküldött iratok alapján - ellenőrzi a normatív költségvetési hozzájárulás igénybevételének jogosságát, az igénylési lapon, a változásjelentésben, az elszámoláskor közölt adatok valódiságát. Amennyiben a közigazgatási hivatal megítélése szerint az iskola működése nem felel meg a jogszabályok előírásainak, kezdeményezheti az illetékes jegyzőnél, főjegyzőnél törvényességi ellenőrzési eljárás lefolytatását és az eljárás befejeztéig a normatív költségvetési hozzájárulás folyósítását felfüggesztheti.

Az oktatási miniszter állásfoglalása kiterjedt arra is, hogy amennyiben a közigazgatási hivatal megítélése szerint az iskola működésének megkezdéséhez szükséges engedélyezési eljárás és az ennek alapján hozott határozat jogszabályt sért, az államigazgatási eljárás általános szabályairól szóló 1957. évi IV. törvény alapján felügyeleti intézkedéssel élhet, a jegyző vagy főjegyző határozatát megváltoztathatja vagy megsemmisítheti és az ügyben új eljárás lefolytatását rendelheti el. 

A közigazgatási hivatal a miniszteri válasz kézhezvételét követően, felügyeleti jogkörében eljárva a működéseket engedélyező első fokú közigazgatási határozatokat felülvizsgálta. A felülvizsgálat során valamennyi első fokú határozatot - azok megalapozatlansága miatt - megsemmisítette, és az ügyben eljárt első fokú hatóságot új eljárás lefolytatására utasította.

A Szabolcs-Szatmár-Bereg megyében működő telephelyekre új jogerős határozatot a vizsgálat időpontjáig csak Nyíregyháza MJ Város jegyzője adott ki 1998. december 8-án. A megerősített működési engedély alapján a fenntartó, Nyíregyháza területén 10 telephelyre, összesen 736 főre nyújtott be igénylőlapot a közigazgatási hivatalhoz. E határozat alapján - a benyújtott létszámfelmérő lapon szereplő tanulók számának megfelelően, a közigazgatási hivatal 1998. december 18-án intézkedett 11.040 e Ft. normatív állami hozzájárulás kiutalásáról.

A fenntartó az iskola Ózd és vidéke telephelyeinek működési engedélye megszerzése érdekében kérelemmel fordult Ózd Város jegyzőjéhez is. A jegyző 1998. augusztus 24-én kelt határozatával a magániskola ózdi működését 1998. szeptember 1-től engedélyezte. A B.A.Z. Megyei Közigazgatási Hivatal 1998. októberétől kezdődően megkezdte a megyében működő alapfokú művészetoktatási intézmények működési engedélyei jogszerűségének felülvizsgálatát. 

A vizsgálat keretében felügyeleti jogkörben a helyszínen ellenőrizték az ózdi intézmény működésének jogszerűségét, illetve erre szólították fel a működési engedélyt kiadó ózdi jegyzőt is. A vizsgálat megállapításai alapján Ózd Város jegyzője 1999. február 1-jén kelt határozatával a "Beszterczey " Alapfokú Művészeti Magániskola ózdi telephelyeire kiadott működési engedélyét a személyi és tárgyi feltételek elégtelensége miatt visszavonta. A fenntartó a visszavonó határozat ellen fellebbezéssel élt a B.A.Z Megyei Közigazgatási Hivatalhoz.. 

A B.A.Z. Megyei Közigazgatási Hivatal vezetője 1999. február 23-án kelt határozatával a működési engedély visszavonása tárgyában hozott határozatot hatásköri okokból megsemmisítette. A határozat indokolása a Köot. 1999. január 1-től hatályos 79. § (3) bekezdésére hivatkozott, amely szerint a működési engedélyek kiadásáról (...) alapfokú művészetoktatási intézmény (...) esetén az intézmény székhelye szerint illetékes főjegyző dönt. Az intézkedésre jogosult B.A.Z. Megyei Közgyűlés főjegyzője az ügyben még nem hozott első fokú határozatot.

Ózd Város jegyzőjéhez hasonlóan, a Köot. már hivatkozott rendelkezése értelmében Nagykálló Város jegyzője és Nyírtelek Község jegyzője is áttette a fenntartó telephelyeire vonatkozó kérelmeket és azok mellékleteit illetékességből Szabolcs-Szatmár-Bereg Megye Közgyűlésének főjegyzőjéhez. A főjegyző tájékoztatása szerint a működési engedélyek kiadását kérő kérelmek jogszerűségének elbírálását célzó törvényességi ellenőrzés még nem zárult le. 
 
Az állampolgári jogok országgyűlési biztosáról szóló 1993. évi LIX. törvény 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva. 

Álláspontom szerint az ügyben eddig eljárt közigazgatási szervek az eljárási szabályokat betartották, a benyújtott panaszokat kivizsgálták és megtették mindazokat az intézkedéseket, amelyeket a jogszabályok számukra kötelezően írnak elő.  

Az általam lefolytatott vizsgálat, a rendelkezésemre bocsátott iratok, Szabolcs-Szatmár-Bereg Megye Közgyűlése főjegyzőjének, Szabolcs-Szatmár-Bereg Megye Közigazgatási Hivatalának vezetője, valamint a B.A.Z Megye Közigazgatási Hivatal által adott tájékoztatás alapján megállapítottom - tekintettel arra, hogy a megismételt eljárásokban még első fokú közigazgatási határozat sem született -, hogy az ügyben hatásköröm hiánya miatt intézkedést tenni nem áll módomban. 

Budapest, 1999. május 11.

Dr. Polt Péter